“หุ้นเอเชีย” เปิดลบ! นลท.วิตก “โควิดสายพันธุ์ใหม่” แอฟริกาใต้
“หุ้นเอเชีย” เปิดลบ! นลท.วิตก “โควิดสายพันธุ์ใหม่” ในแอฟริกาใต้ ซึ่งเป็นสายพันธุ์ที่มีการกลายพันธุ์เป็นจำนวนมาก ด้านองค์การอนามัยโลกเตรียมจัดการประชุมวาระพิเศษในวันนี้
26 พ.ย. 2564

ผู้สื่อข่าวรายงานว่า ตลาดหุ้นเอเชียเปิดร่วงลงในวันนี้ เนื่องจากความกังวลเกี่ยวกับไวรัสโควิด-19 สายพันธุ์ใหม่ที่พบในแอฟริกาใต้ ซึ่งเป็นสายพันธุ์ที่มีการกลายพันธุ์เป็นจำนวนมาก
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 29,324.47 จุด ลดลง 174.81 จุด หรือ -0.59%, ดัชนี HSI ตลาดหุ้นฮ่องกงเปิดวันนี้ที่ 24,502.68 จุด ลดลง 237.48 จุด หรือ -0.96% และดัชนี SSE Composite ตลาดหุ้นจีนเปิดวันนี้ที่ 3,576.11 จุด ลดลง 8.07 จุด หรือ -0.23%
ด้านองค์การอนามัยโลก (WHO) เตรียมจัดการประชุมวาระพิเศษในวันนี้ (26 พ.ย.) เพื่อหารือเกี่ยวกับไวรัสโควิด-19 สายพันธุ์ใหม่ที่พบในแอฟริกาใต้ โดยการประชุมในครั้งนี้มีขึ้นหลังจากที่นายทอม พีค็อก นักไวรัสวิทยาของอิมพีเรียล คอลเลจ ลอนดอนในอังกฤษได้ตรวจพบคลัสเตอร์ขนาดเล็กของผู้ติดเชื้อไวรัสสายพันธุ์ใหม่ดังกล่าวซึ่งมีชื่อว่า B.1.1.529 และไวรัสชนิดนี้สามารถหลบภูมิคุ้มกันได้
ทั้งนี้ WHO ประกาศจับตาไวรัสสายพันธุ์ใหม่นี้ที่มีการกลายพันธุ์จำนวนมากของสไปค์โปรตีน (Spike Protein) โดยการประชุมพิเศษในวันนี้จะมีการหารือกันเกี่ยวกับแนวทางการใช้วัคซีนป้องกันและการรักษาผู้ป่วยจากไวรัสสายพันธุ์ใหม่นี้
ส่วนหนังสือพิมพ์เดอะการ์เดียนรายงานว่า นับจนถึงวันที่ 24 พ.ย.ได้มีการตรวจพบไวรัสสายพันธุ์ใหม่ดังกล่าวในบอตสวานา, แอฟริกาใต้ และฮ่องกง
ด้านอังกฤษได้ประกาศระงับเที่ยวบินจาก 6 ประเทศในทวีปแอฟริกาเป็นการชั่วคราว โดยประเทศทั้ง 6 ได้แก่ นามิเบีย, เลโซโท, ซิมบับเว, บอตสวานา, เอสวาตีนี และแอฟริกาใต้ นอกจากนี้อิสราเอลยังได้ระงับเที่ยวบินจากโมซัมบิกเพิ่มเติมจาก 6 ประเทศดังกล่าวด้วย เพื่อสกัดไวรัสโควิด-19 สายพันธุ์ใหม่
สำหรับข้อมูลเศรษฐกิจในภูมิภาคที่เปิดเผยวันนี้ สำนักงานสถิติแห่งชาติออสเตรเลีย (ABS) รายงานในวันนี้ว่า ยอดค้าปลีกเดือนต.ค. ดีดตัวขึ้น 4.9% แตะที่ 3.11 หมื่นล้านดอลลาร์ออสเตรเลีย (2.231 หมื่นล้านดอลลาร์สหรัฐ) และยังขยายตัวเพิ่มขึ้นจากระดับ 1.7% เมื่อเดือนก.ย.
โดยยอดค้าปลีกของออสเตรเลียดีดตัวขึ้นในเดือนต.ค. หลังรัฐบาลผ่อนคลายมาตรการล็อกดาวน์ซึ่งกระตุ้นให้ประชาชนออกมาจับจ่ายใช้สอยหลังจากที่หยุดชะงักไปก่อนหน้านี้